Breek met die slagoffer-ingesteldheidDeur Frans de Klerk Frans de Klerk Een van die eietydse kulturele kenmerke van die bevolking in die breër Suid-Afrika is ŉ ingesteldheid waar mense toenemend minder verantwoordelikheid neem vir hulle eie omstandighede en die groeiende opkoms van ŉ slagoffer-ingesteldheid. Dit is ŉ kultuur waar mense passiewe waarnemers word van dit wat met hulle gebeur en telkens iemand anders of een of ander stelsel blameer vir hulle omstandighede. ŉ Kultuur wat mense ontmagtig om pro-aktief te reageer, op te tree, om hulle omstandighede te verander en om geleenthede te benut. ŉ Goeie voorbeeld van hierdie slagoffer-ingesteldheid is die grondslag waarop die regering sy beleidsbesluite neem en uitvoer. As dit nie die geskiedenis is nie, is dit minderhede se skuld dat hulle so vrot presteer. Alternatiewelik is dit is ŉ gebrek aan hulpbronne of internasionale ekonomiese omstandighede wat die plaaslike werksaamhede dikteer. Hoe dit ook al sy, daar is altyd ŉ verskoning waarom planne misluk en telkens is dit nie die skuld van die een wat verantwoordelik is vir die uitvoering daarvan nie. Vanuit ŉ Christelike lewensbeskouing weet ons dat ons in ŉ gebroke wêreld leef en dat onheil en teëspoed deel van ons daaglikse bestaan is. Ons weet egter ook dat ons gawes ontvang het, dat ons dit moet gebruik en dat ons eendag hieroor verantwoording sal moet doen. Dus, gegewe die werklikheid van ŉ gebroke wêreld waarin ons leef, bly ons roeping om nie slagoffers van omstandighede te wees nie, maar ons werklikheid en omgewing deurlopend te verbeter tot heil van onsself en ons gemeenskap. ŉ Alternatiewe voorbeeld om hierdie punt te toe te lig is ŉ gebeurtenis wat hom in Desember 2022 in Orania afgespeel het. Op Vrydagmiddag 16 Desember het ŉ erge rukwind Orania getref en heelwat skade veroorsaak. Een van die geboue wat se dak heeltemal afgeruk is, is die van Eden&Co, ŉ vervaardiger van handsakke, skoene en ander leerprodukte in Orania wat via digitale platforms verkoop word. Die skade wat aan die gebou veroorsaak is, het tot gevolg gehad dat die maatskappy nie met sy werksaamhede in die huidige gebou kon voortgaan nie. Vir Eden&Co was dit ŉ groot terugslag met Kersfees net om die draai en duisende rande se bestellings wat afgelewer moes word. Enkele minute nadat wind en weer skade aan die gebou aangerig het, het gemeenskapsvrywilligers ingespring, die hele gebou ontruim en die voorraad en toerusting verskuif na ’n nuwe perseel wat deur ŉ mede-inwoner beskikbaar gestel is. In die dae wat daarop gevolg het, het die personeel van Eden&Co oortyd gewerk om verlore produksietyd in te haal en teen Woensdag 21 Desember kon die maatskappy al sy Kersbestellings afhandel en versend. Volgens die eienaar van Eden&Co, Conrad Basson, het die maatskappy uiteindelik net ŉ uur en ŉ half produksietyd ingeboet, omdat die personeel bereid was om oortyd te werk sodat hulle die werk betyds kon afhandel. ŉ Prestasie wat nie sou gebeur as die eienaar en personeel van die maatskappy ŉ slagoffer-ingesteldheid gehad het nie. Afrikaners moet in die huidige omstandighede versigtig wees dat die kultuur van die meerderheid nie ook op hulle afsmeer nie. Dit is maklik om te skik vir tweede beste, kortpaaie te vat en ander te blameer vir ons omstandighede. Dit bring ons egter nêrens nie. Kom ons aanvaar die werklikhede van ons huidige bestaan, maar berus nie daarin nie. Kom ons benut die geleenthede wat die uitdagings ons bied en word lewenskragtige deelnemers aan ŉ eie en ŉ hoopvolle toekoms.